[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.7.2007

SEC (2007) 950

A BIZOTTSÁG SZOLGÁLATAINAK MUNKADOKUMENTUMA

Kísérő dokumentumJavaslat:AZ EURÓPAI PARLAMENT ÉS A TANÁCS HATÁROZATAa harmadik országokkal történő együttműködésen keresztül a felsőoktatás minőségének javítására és a kultúrák közötti megértés előmozdítására irányuló cselekvési program (Erasmus Mundus) létrehozásáról (2009–2013) Az előzetes értékelési követelményekkel kibővített hatásvizsgálat összefoglalása [COM (2007) 395 végleges][SEC (2007) 949]

ÖSSZEFOGLALÁS

A globalizációs folyamat következtében a felsőoktatás nemzetközi dimenziói egyre erősödnek . A Közösségnek tehát tagállamaival együtt törekednie kell polgárainak és munkaerejének a globális környezetre való felkészítésére azáltal, hogy a nemzetközi dimenziót megfelelő és hatékony módon integrálja felsőoktatási rendszereibe.

A felsőoktatási intézmények megfelelő terepet kínálnak a kultúrák közötti párbeszéd és csereprogramok számára. A nemzetközi kapcsolatokon és csereprogramokon alapuló oktatási és mobilitási program szorosabbra fűzheti az Európai Unió és a harmadik országok közötti politikai, kulturális, oktatási és gazdasági köteléket.

A következő Erasmus Mundus program általános célja az európai felsőoktatás minőségének javítása, a harmadik országokkal való együttműködés révén a különböző népek és kultúrák közötti párbeszéd és megértés elősegítése, valamint a harmadik országok a felsőoktatás terén való fejlődésének támogatása. A program konkrét céljai a következők:

- európai és esetleg harmadik országbeli felsőoktatási intézmények egy csoportja által kínált magas színvonalú közös mester- és doktori képzések finanszírozása;

- a tanulmányok teljes idejére szóló ösztöndíjak biztosítása a közös programokban részt vevő európai és harmadik országbeli hallgatók számára, és rövid távú ösztöndíjak biztosítása európai és harmadik országbeli oktatók számára a közös programok részét képező kutatói vagy oktatói megbízatások teljesítéséhez;

- európai és harmadik országbeli felsőoktatási intézmények közötti, a felsőoktatás valamennyi szintjén megvalósuló hallgatói és oktatói csereprogramok alapjául szolgáló együttműködési partnerségek létrehozása annak érdekében, hogy fejlessze a harmadik országbeli felsőoktatási intézmények nemzetközi együttműködési kapacitását;

- országokon átívelő kezdeményezések, elemzések, tanulmányok, projektek, események és más, az európai felsőoktatás vonzerejének erősítésére irányuló tevékenységek támogatása.

Az Erasmus Mundus program következő programozási időszakával (2009–2013) kapcsolatban három alapvető szakpolitikai lehetőséget kell számba venni:

1. az Erasmus Mundus program folytatása annak jelenlegi formájában;

2. az Erasmus Mundus program folytatása módosított formában; és

3. az Erasmus Mundus program megszüntetése 2008 decemberében, mikor a jelenlegi program véget ér.

E szakpolitikai lehetőségek összehasonlító értékeléséből kiderül, hogy a 3. lehetőség van a legkisebb hatással a program szükségleteire és céljaira. Bár az 1. lehetőség jó eredményt ért el az értékelés során, a 2. lehetőség egyértelműen számos előnnyel rendelkezik az 1. lehetőséggel szemben.

A 2. lehetőségen belül a következő módosításokat értékelték részletesen, amelyeket – számos előnnyel járó hatásuk miatt – javasolnak beemelni az új Erasmus Mundus programba:

- A program kiterjesztése a doktori tanulmányok finanszírozására;

- Az európai uniós hallgatók pénzügyi támogatásának beemelése a program hatáskörébe;

- A harmadik országbeli felsőoktatási intézmények jobb integrálása a programba;

- Az Erasmus Mundus külső együttműködési eszköz integrálása a programba.